Johs. Poulsen (RV), 2005-05-12:
Jeg kan forstå på de øvrige ordførere, at man har haft behov for indledningsvis at sige, at man havde en vis sympati for det her forslag, og det kan man naturligvis godt forstå, for hvem vil skydes i skoene, at man ikke har den opfattelse, at det er vigtigt, at også den ældre del af befolkningen og de, som er omfattet af madordninger, får både god kvalitetsmad og har gode muligheder for at indtage den og også har gode muligheder for rent faktisk at kunne betale det?
Det er der formodentlig ikke nogen som helst, der vil skydes i skoene ikke at synes, det er en god idé.
Ikke desto mindre synes vi fra Radikale Venstre, at forslaget rejser nogle helt principielle problemstillinger og derfor også nogle helt principielle indvendinger.
Ældrepleje og herunder madordninger er en kommunal kernekompetence.
Der er ikke nogen som helst diskussion om, at det er kommunerne, som står for den opgave, og det er også kommunerne, som skal løse den.
Vi kan så herinde i Folketingssalen have forskellige opfattelser af, om man altid løser den godt nok, og om man kan gøre mere eller mindre i forskellige sammenhænge.
Der er ingen tvivl om, at man altid vil kunne finde eksempler på, hvordan man mener, det skulle laves anderledes, end man lige nøjagtig har gjort i X eller Y kommune.
Men hvis man ikke har en tillid til og en accept af, at det rent faktisk betyder, at der er forskellige ordninger, når vi har en vist antal kommuner i det her land, og også forskellige priser, så accepterer man i virkeligheden slet ikke, at vi har kommuner og dermed heller ikke kommunalt selvstyre.
Det er sådan set, synes vi, en meget principiel indvending til det her, fordi der er tale om en kommunal kernekompetence.
Så uanset forslagets indhold, som man vil kunne diskutere meget frem og tilbage, uanset hvilke fora man sidder i, er det vores indgangsvinkel, at der her er tale om, at man lægger op til en centralisering og en standardisering, som det ikke er Folketingets opgave at arbejde med, fordi der er tale om et område, som er en rent kommunal kernekompetence, og fordi det, hvis man fulgte forslaget i sit indhold med f.eks. maksimalpriser og andre elementer, så ville betyde, at man ville lave et eksempel på en detailstyring fra Folketingets side, som ville være helt urimelig i forbindelse med en kommunal opgave og ikke mindst i forbindelse med en kommunal opgave som netop, og det gentager jeg, er kommunal kernekompetence.
Jeg tror, at man, hvis man lytter rundt i det kommunale landskab, vil kunne høre kommunalpolitikere fra samtlige partier i det her Folketing sige, at den her type af opgaver er kommunale opgaver, det er ikke opgaver, som Folketinget skal tage sig af.
Kvalitet af mad, hvad er det?
Ja, det er for det første formodentlig en individuel vurdering, i alt fald et stykke hen ad vejen.
Derudover er det formodentlig også sådan, at det er stærkt subjektivt, hvad man rent faktisk synes er spændende mad.
Og derudover er det formodentlig også sådan, at de ordninger, som kører rundtomkring i landet, er meget forskellige i deres karakter i forhold til økonomien.
Hvor nogle siger, at det er meget, meget vigtigt, at man får varm mad hver dag, siger andre, at det er meget, meget vigtigt, at man kan spise, når man har lyst til det, og så bliver det jo nødt til at være kølemad eller frysemad.
Og andre igen siger, at det er meget vigtigt, at man selv kan vælge, hvad man vil have på dagen, og så bliver det også nødt til at være frysemad, for så kan man vælge forskellige retter, og så går det altså ikke med varm mad, der er bragt ud.
Man kan altså heller ikke sige, at man bare skal have en mulighed for at køre hen til den nærmeste kro, for det er ikke alle steder, der er en kro.
Så kunne vi også komme til at skulle diskutere det på denne her folketingstalerstol.
Jeg synes, det er et eksempel på en fuldstændig utidig detailstyring, som ikke hører hjemme i den her sal, og med den begrundelse vil vi afvise forslaget, ikke fordi vi ikke mener, at det er et vigtigt emne, men fordi vi er sikre på, at det er et emne, som kommunerne er i stand til at varetage, og vi har fuld tillid til det kommunale selvstyre.